**Haaretz - suplimentul cultural Galeria, 2 aprilie 2014, pg.4**

**Hotel Grand Bucharest**

**Uri KLEIN**

**O criză de familie care distruge o fetiţă şi un fiu nevrotic preocupat de starea de sănătate a mamei sale sunt două dintre subiectele centrale abordate de două dintre cele şase filme care vor fi proiectate în cinemateci, în cadrul Săptămânii cinematografiei româneşti. Acestea continuă curentul realist al regizorilor români, care depăşesc influenţa neorealismului italian.**

De un deceniu, cinematografia românească reprezintă unul dintre centrele de creaţie cele mai remarcabile. O certificare a acestui fapt este acela că în 2007, spre marea surprindere a celor prezenţi la Festivalul de Film de la Cannes, filmul unui regizor aproape necunoscut, Cristian Mungiu, *4 luni, 3 săptămâni şi 2 zile*, a câştigat - pe bună dreptate - Premiul Palme D”Or. Însă creaţia exemplară a lui Mungiu nu a fost unica producție care a confirmat abundenţa creaţiei cinematografice româneşti provenită dintr-o ţară în care, în perioada comunistă, aceasta a ocupat un loc inferior în comparaţie cu cinematografia din Polonia, Ungaria şi Cehoslovacia, filmele româneşti depășind astăzi graniţele ţării. Selecţia filmelor româneşti excelente care au fost produse în ultimii ani include, printre altele, *A fost sau n-a fost* (2006) şi *Poliţist adjectiv* (2009 - Corneliu Porumboiu), *Moartea domnului Lăzărescu* (2007 – Cristi Puiu) şi *Marţi, după Crăciun* (2010 – Radu Muntean,) etc.

Nu cunosc toate producţiile cinematografice româneşti din ultimii ani, dar filmele ale căror nume le-am menţionat se remarcă prin-un realism care, prin puterea talentului şi a raţiunii, lărgeşte domeniile acestui concept, şi crează o realitate prelucrată de obiectivul camerei, accentuând esenţa artistică ascunsă a acestuia. Fiecare dintre regizorii filmelor amintite a reușit să realizese acest lucru în stil propriu.

Stilul realist a fost uneori condamnat din cauza utilizării nesofisticate, dar nu este cazul acestor filme. Încă de la începutul cinematografiei au fost produse numeroase filme realiste excepţionale, dar sunt de părere că nu a existat un val de filme realiste atât de impresionant de la apariţia cinematografiei neorealiste în Italia, după al Doilea Război Mondial. Secretul ascuns al capacităţii regizorilor români este de a oferi realismului cinematografic tradiţional accente inedite şi îndrăzneţe. Aceste filme oferă o incursiune în realitatea românească de azi şi de ieri, cu ajutorul unui scenariu unic şi intransigent, prin intermediul unor personaje credibile care impresionează chiar şi în scene care descriu banala rutină zilnică.

**Conflict domestic**

Din această seară (2 aprilie 2014, n.tr.) şi până la începutul lunii mai vor fi proiectate în cinematecile din Tel Aviv, Haifa, Ierusalim şi Holon şase filme româneşti, produse între anii 2008-2013. Nu ştiu dacă toate aceste filme sunt la fel de bune precum cele menţionate mai sus şi dacă sunt realizate în stilul pe care l-am descris; dar, cel puţin cele două filme pe care le-am văzut sunt în acelaşi stil şi sunt excepţionale. Filmul din deschiderea evenimentului din aceeastă seară de la Cinemateca din Tel Aviv, *Toată lumea din familia noastră* (2012), mai mult decât excelent, se alătură listei de reuşite ale cinematografiei româneşti din ultimii ani, pe care le-am menţionat la începutul articolului. Acţiunea celui de-al doilea lungmetraj al lui Radu Jude se petrece pe parcursul câtorva ore şi descrie escaladarea violenţei domestice, fără ca personajele implicate să fi intenţionat acest lucru.

Personajul principal al filmului este Marius, trecut printr-un divorţ dificil. Otilia, fosta sa soţie, îi limitează contactul cu Sofia, fiica lor de 5 ani. Filmul debutează cu scena în care Marius se trezeşte în apartamentul său neîngrijit de burlac; de acolo pleacă cu bicicleta la părinţii săi (tatăl, irascibil, îl acuză de slăbiciune în ceea ce priveşte condiţiile în care trăieşte după divorţ, iar mama se încăpăţânează să-i dea de mâncare), pentru a împrumuta maşina cu care o va duce pe fiica sa la mare.

Acesta este un privilegiu rar pe care i l-a acordat fosta soţie, dar planul său este dat peste cap când ajunge la locuința acesteia (în care se petrece acţiunea principală a filmului), unde locuieşte Sofia împreună cu mama, bunica şi Aurel, actualul partener al Otiliei. Aurel şi bunica, cu care Marius este în relaţii bune, se împotrivesc plecării lui Marius cu Sofia la mare, deoarece Otilia încă nu s-a întors de la salonul de cosmetică şi pentru că Sofia avusese febră cu o seară înainte. Frustrarea şi furia lui Marius escaladează pe măsură ce Aurel şi bunica se împotrivesc din ce în ce mai mult. Când, în cele din urmă, Otilia se întoarce, împotrivirea ei declanşează confruntarea care se transformă într-o luptă cu elemente de violenţă.

Scenele la care participă cele cinci personaje sunt precise şi veridice până la a fi dureroase; camera de filmat a lui Jude îi urmăreşte în interiorul apartamentului, contribuind la isteria care escaladează , odată cu frustrarea şi furia care au pus stăpânire pe Marius. Unul dintre elementele care precipită acţiunea filmului este descrierea personajului Sofiei, care priveşte faptele prin prisma capacităţii de conştientizare a unei fete de cinci ani, înţelege parţial ceea ce se întâmplă în jurul ei - poate că înţelege chiar mai mult decât credem - dar în comportamentul ei se observă deja manifestări de agresivitate şi chiar violenţă, rezultat al ciocnirii de forţe dintre oamenii care ar trebui să o iubească şi să o protejeze. Chiar dacă nu este conştientă în totalitate de acest lucru, ea este de fapt motivul oficial al acestei dispute.

Nu-mi amintesc un alt film în care descrierea unei fetiţe simpatice şi drăguţe, pe care comportamentul adulţilor din jurul ei să o afecteze şi să o influenţeze într-atât, să fie transpusă pe ecran într-o manieră atât de exactă şi aluzivă. Încă de la începutul poveştii, ea reprezintă centrul emoţional al filmului spre care se concentrează ura şi agresivitatea familiei care o traumatizează. Aparent acesta este încă un film care descrie conflictul dintre părinţii divorţaţi, dar tocmai sentimentul că nu este vorba despre o familie ieşită din comun, ci una ca toate celelalte, care se confruntă cu violenţă distrugătoare, conferă valoare filmului şi îl transformă într-un instantaneu de realitate care ne absoarbe în interiorul ei cu o forţă ce trezeşte respingere şi compasiune deopotrivă.

**Iubire maternă**

*Din dragoste cu cele mai bune intenţii* - al doilea lungmetraj al regizorului Adrian Sitaru, nu este la fel de puternic precum filmul lui Radu Jude, dar este tot o creaţie excelentă, mare parte a acţiunii petrecându-se într-un salon de spital dintr-un oraşel din România, în care, în urma unui accident vascular, se află mama personajului principal. Alex, eroul filmului, care locuieşte în Bucureşti cu partenera sa Delia, primeşte vestea despre internarea mamei şi pleacă să-i fie alături. Starea ei pare stabilă (în pofida câtorva pierderi de memorie), este energică şi, datorită faptului că este profesoară ieşită la pensie, îi primeşte cu bucurie pe invitaţii care umplu salonul în care este internată.

Alex este îngrijorat de tratamentul pe care îl primeşte mama lui în spitalul de provincie care, în ciuda condiţiilor precare, este condus de un medic care pare să ştie ceea ce face. Este convins că starea ei este mult mai gravă decât ceea ce medicul și tatăl lui cred; o simplă cerere a bolnavei de a-i fi adusă pijamaua roz este interpretată ca un simptom al stării ei grave şi, treptat, panica indusă de starea mamei se transformă într-o panică a propriei vieţi.

Aparent este o dramă uşoară, în care conturarea exactă a personajelor şi a relaţiilor dintre ele trezeşte uimire, dar filmul lui Sitaru are un nivel stilistic care îl ridică deasupra poveştii prezentate. Majoritatea scenelor din film sunt înfățișate din perspectiva lui Alex, el fiind camera de filmat care documentează întâmplările, iar alte scene din film ne plasează între Alex şi ceea ce vede el, astfel încât noi devenim camera care îl urmăreşte pe eroul filmului, care uneori chiar ne priveşte drept în faţă. Acest truc stilistic care oscilează între naraţiunea obiectivă şi cea subiectivă accentuează faptul că *Din dragoste cu cele mai bune intenţii* este mult mai mult decât o poveste despre mamă şi fiu, ci este un portret al fiului pentru care îmbolnăvirea mamei reprezintă criza în care el însuşi se află.

Cele două filme, precum şi cele câteva filme menţionate la începutul articolului, au ca subiect principal familii aparent obişnuite care reuşesc să înglobeze în povestea lor personală elemente definitorii pentru societatea românească actuală. Cele două filme, precum şi cele anterioare, fac acest lucru cu conştientizare şi chibzuinţă, iar rezultatul este o cinematografie simplă, directă, complexă şi evazivă deopotrivă. Filmele documentează existenţa familiei, o componentă fundamentală în crearea realităţii sociale, culturale, politice şi economice, schimbată radical după căderea comunismului. Abordarea cinematografică marchează acest lucru în mod direct şi creativ, iar fiecare film nou îşi lasă propria amprentă. După cum am mai spus, nu ştiu dacă şi celelalte 4 filme incluse în selecţie sunt la fel de bune, dar din experienţa noastră din ultimii ani cu cinematografia românească, merită vizionate.

(Traducere din limba ebraică de Gabriela Ştefan şi Andreea Soare – ICR Tel Aviv)